Gosos de sas animas
(Bolotana)

Altissimu Redentore
de sas animas agiutoriu
Misericordia, Segnore
pro sas de su Purgadoriu.

Miradelas cun clemenzia
Pro chi bruian in sa fiama
E cun plenaria indulgenzia
Pro fizos, babbos e mama.
Cristos chi tantu las ama
Dalis prontu s’agiutoiu

Misericordia, Segnore
pro sas de su Purgadoriu.

O virgine sacrosanta
Luna de su firmamentu
Faghe pregadoria tanta
A sos ch’istan in turmentu
Pro chi bruian de assentu
In su fogu moritoriu.

Misericordia, Segnore
pro sas de su Purgadoriu.

Già chi ses olvidada
De mama tua in custa vida
Crudele chi ses istada
Cun d’una mama cherida,
non t’hamentas de sa vida
chi t’hapo dadu e notoriu.

Misericordia, Segnore
pro sas de su Purgadoriu.

Fizos chi babu tenides
Già defuntos e passados
E de zertu no ischides
Si in chelu sun collocados
No istedas discuidados
In darelis s’agiutoriu.

Misericordia, Segnore
pro sas de su Purgadoriu.

Miserere mei amigos
Cunsiderade su logu
Ch’est un’ardente fogu
Custa pena chi patimus
E pro cussu bos pedimus
Calchi missa o responsoriu.

Misericordia, Segnore
pro sas de su Purgadoriu.

Pro cuddas ispinas santa
Ch’in sa testa bos passein
Pro cudda azzotada tanta
Ch’in palas bostras ruesin
Sos giaos chi bos ponzesin
Lis sia pro frizzatoriu.

Misericordia, Segnore
pro sas de su Purgadoriu.

O Virgine candida e pura
De Gesù fidele isposa
De sa zeleste altura
Mustradebos pietosa
Cun sas animas penosa
Chi sunu in su Purgadoriu.

Misericordia, Segnore
pro sas de su Purgadoriu.

Cristianos ch’ispettades
Sa morte ogni momentu
Cun libera caridade
Accudi a custu zentru
A tales de unu chentu
Apan in su afertoriu.

Misericordia, Segnore
pro sas de su Purgadoriu.

Altissimu Redentore
de sas animas agiutoriu
Misericordia, Segnore
pro sas de su Purgadoriu.